El cub Rubik serà el protagonista del ‘Burja Open 2022’, a Burjassot, els dies 17 i 18 de setembre
2025-07-24

La Casa de Cultura de Burjassot comença el setembre amb força i, a les matrícules dels seus tallers anuals, s’uneix ser la seu de diferents activitats que l’ompliran de veïnes i veïns. La primera activitat serà la celebració del ‘Burja Open 2022’, un campionat de cub Rubik que tindrà lloc els dies 17 i 18 de setembre. Organitzat per l’Associació Espanyola de Speed Cubing, gràcies a la iniciativa d’Alberto Romero, amant d’aquesta disciplina i veí de Burjassot, el campionat compta amb la col·laboració de la Regidoria de Cultura i Joventut de l’Ajuntament de Burjassot, dirigida per Javier Naharros.

Tota la informació sobre l’esdeveniment, que té ja el límit de competidors complet, encara que els interessats poden apuntar-se en la llista d’espera, pot consultar-se en aquest ENLLAÇ. Les proves que es desenvolupen a Burjassot puntuen a nivell nacional i es realitzaran en diferents categories. El campionat està abalat per la World Cube Association (WCA).

Les persones que vulguen gaudir de la competició com a públic també podran fer-ho passant-se per la Casa de Cultura en els horaris de campionat, dissabte 17 de setembre de 09.45 a 14.15 hores i de 15.30 a 20.00 hores i diumenge 18 de setembre de 09.15 a 13.45 i de 15.15 a 18.00 hores.